Для Віцебска гэтая выстава яшчэ і тым добрая, што на яе прыкладзе моладзь можа ясна ўбачыць, што сучаснае мастацтва – гэта ў першую чаргу майстэрства. Тое, чаго не хапае шматлікім сучасным маладым мастакам, якія могуць ставіцца да мастацтва як да філасофіі, як да сродку зарабляння прэстыжу, славы, грошай. Мастацкага майстэрства, мастацкага рамяства ў самым лепшым сэнсе гэтага слова, сапраўды не дастае, каб было зроблена не проста добра, а з вельмі тонкім мастацкім густам. Але калі майстэрскае мастацтва напоўнена глыбіннымі сэнсамі і вельмі сур’ёзным стаўленнем да нацыянальнай культуры, то яно раскрываецца цалкам новымі гранямі і прымушае думаць.